Елисавета Багряна
Катеричка-сестричка

chitanka.info

Катеричка-сестричка,

с опашчица-метличка,

със щръкнали ушички

и с очички-стрелички!

Що ме плахо погледна

и тъй бързо побегна?

Дорде само да мигна,

ти на върха се вдигна,

шишарчици порони,

малки птички прогони…

Не плаши се от мене

и от мойто шумене!

Нямам пушка, патрони,

няма тебе да гоня.

Аз си ходя в гората,

с гъбки пълня торбата —

да помагам на мама,

че съм вече голяма,

да ги сготви тя сладко,

да си хапнем със татко.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.